横翠堂成與諸公落之蒙貺佳篇不敢當也謾作數語以紀其實
作者：郭印
朝代：宋

paragraphs: 何處無奇觀，隱顯隨所遇。
事有幸不幸，邂逅元非素。
招提枕山趾，出郭纔數步。
高亭齊浮雲，杖策邀我屢。
西廂偶徘徊，屋敝驚頹仆。
穴壁試一窺，似覺萬景聚。
同來老先生，錯愕喜相顧。
明朝便鳩工，棟宇更尋度。
華堂不日成，雜沓千山赴。
落日下層巔，寒烟籠遠樹。
乾坤發祕藏，物象爭呈露。
爛賞良未能，草略杯盤具。
群公意盡歡，韻語各吟賦。
和氣回陽春，篇篇奏韶濩。
堂以横翠名，誇詫盈道路。
人材何異此，用舍得其趣。
渭濱一釣夫，起爲周室輔。
皇皇魯真儒，終以不合去。
聖道奚加損，山亦無新故。
廢興適然耳，萬事成感悟。